KOMISSION TÄYTÄNTÖÖNPANOPÄÄTÖS (EU) 2022/484,

annettu 23 päivänä maaliskuuta 2022,

Euroopan parlamentin ja neuvoston asetusta (EU) N:o 1307/2013 ja komission delegoitua asetusta (EU) N:o 639/2014 koskevista poikkeuksista siltä osin kuin on kyse tiettyjen viherryttämistukeen liittyvien edellytysten täytäntöönpanosta hakuvuonna 2022

(tiedoksiannettu numerolla C(2022) 1875)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1307/2013 (1) ja erityisesti sen 69 artiklan 1 kohdan,

sekä katsoo seuraavaa:

(1) Asetuksen (EU) N:o 1307/2013 III osaston 3 luvussa säädetään tuesta ilmaston ja ympäristön kannalta suotuisiin maatalouskäytäntöihin, jäljempänä ’viherryttämistuki’. Tällaisiin käytäntöihin kuuluvat mainitun asetuksen 43 artiklan 2 kohdan a alakohdassa tarkoitettu viljelyn monipuolistaminen ja 43 artiklan 2 kohdan c alakohdassa tarkoitetut ekologiset alat. Kyseisiä käytäntöjä koskevat tarkemmat säännöt vahvistetaan komission delegoidun asetuksen (EU) N:o 639/2014 (2) 3 luvussa.

(2) Asetuksen (EU) N:o 1307/2013 44 artiklan 4 kohdassa säädetään, että kun kyseessä on viljelyn monipuolistaminen, kesantoala lasketaan eri viljelykasviksi kuin heinäkasvit tai muut nurmirehukasvit. Tämä tarkoittaa, että alaa, jota on laidunnettu tai jolta on korjattu satoa tuotantotarkoituksessa, ei voida pitää kesantoalana.

(3) Asetuksen (EU) N:o 1307/2013 46 artiklan 2 kohdan ensimmäisen alakohdan a alakohdassa säädetään, että kesantoaloja voidaan pitää ekologisena alana. Delegoidun asetuksen (EU) N:o 639/2014 45 artiklan 2 kohdassa edellytetään, että ekologisena alana pidetyllä kesantoalalla ei ole maataloustuotantoa, ja kyseisen asetuksen 45 artiklan 10 b kohdassa kielletään kasvinsuojeluaineiden käyttö ekologisena alana pidetyllä kesantoalalla.

(4) Venäjän hyökkäys Ukrainaan 24 päivänä helmikuuta 2022 on aiheuttanut perushyödykkeiden jyrkän hinnannousun ja vaikuttanut maataloustuotteiden tarjontaan ja kysyntään. Tilanteen korjaamiseksi unionin maatalouden tuotantopotentiaalia sekä elintarvikkeiden että rehujen tarjonnan osalta olisi lisättävä.

(5) Kesantoalat ovat viljelyyn soveltuvia peltoaloja, joita voitaisiin käyttää välittömästi elintarvikkeiden ja rehujen tuotantoon, joskin eri asteisesti niiden viljelyolosuhteiden, kuten maaperän laadun, mukaan. Jotta viljelijät voisivat käyttää mahdollisimman suuren osan käytettävissään olevasta alasta elintarviketuotantoon ja eläinten ruokintaan, jäsenvaltioille olisi annettava lupa poiketa hakuvuonna 2022 muun muassa kasvinsuojeluaineiden käyttöä koskevista, viherryttämistukeen liittyvistä edellytyksistä sellaisten kesantoalojen osalta, joiden on ilmoitettu täyttävän viljelyn monipuolistamista koskevat edellytykset asetuksen (EU) N:o 1307/2013 44 artiklan 4 kohdan mukaisesti tai ekologista alaa koskevat edellytykset kyseisen asetuksen 46 artiklan 2 kohdan ensimmäisen alakohdan a alakohdan mukaisesti.

(6) Tässä päätöksessä olisi säädettävä poikkeuksista viljelyn monipuolistamista ja ekologista alaa koskeviin velvoitteisiin ainoastaan siinä määrin ja niin pitkäksi aikaa kuin se on ehdottoman välttämätöntä. Poikkeusten olisi rajoituttava hakuvuoteen 2022, ja niillä olisi pyrittävä puuttumaan maataloustuotteiden tarjontaan ja kysyntään kohdistuviin vaikutuksiin sallimalla elintarvikkeiden ja rehujen tuotantoon käytettävissä olevan maatalousmaan kokonaispinta-alan kasvattaminen.

(7) Kun asianomaiset jäsenvaltiot päättävät poikkeusten soveltamisesta, niiden olisi otettava asianmukaisesti huomioon tavoitteet, jotka koskevat ilmaston ja ympäristön kannalta suotuisia maatalouskäytäntöjä ja varsinkin tarvetta suojella riittävästi maaperän ja luonnonvarojen laatua ja biodiversiteettiä erityisesti kukinnan ja pesivien lintujen kannalta herkimpinä aikoina.

(8) Jotta varmistetaan, että tällä päätöksellä sallitut poikkeukset ovat tehokkaita suhteessa asetettuihin tavoitteisiin, eli niillä lievennetään perushyödykkeiden hintojen nousua sekä tarjontaan ja kysyntään kohdistuvia vaikutuksia, jäsenvaltioiden olisi tehtävä päätöksensä poikkeusten soveltamisesta 21 päivän kuluessa tämän päätöksen tiedoksiantamisesta ja ilmoitettava näistä päätöksistä komissiolle 7 päivän kuluessa päätösten tekopäivästä.

(9) Jotta komissio voisi seurata tässä säädettyjen poikkeusten asianmukaista soveltamista ja niiden vaikutusta, jäsenvaltioiden olisi toimitettava tiedot poikkeusten piiriin kuuluvien tilojen ja hehtaarien lukumäärästä. Nämä tiedot olisi toimitettava komissiolle 15 päivään joulukuuta 2022 mennessä käyttäen olemassa olevia ilmoitusvälineitä.

(10) Tässä päätöksessä säädetyt toimenpiteet ovat suorien tukien komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Päätökset, jotka koskevat poikkeamista tietyistä viherryttämistukeen liittyvistä edellytyksistä hakuvuonna 2022 1. Poiketen siitä, mitä asetuksen (EU) N:o 1307/2013 44 artiklan 4 kohdassa säädetään, jäsenvaltiot voivat hakuvuoden 2022 osalta päättää, että kesantoalan katsotaan olevan eri viljelykasvi, vaikka sitä olisi laidunnettu, siltä olisi korjattu satoa tuotantotarkoituksessa tai sitä olisi viljelty. 2. Poiketen siitä, mitä asetuksen (EU) N:o 639/2014 45 artiklan 2 kohdassa säädetään, jäsenvaltiot voivat hakuvuoden 2022 osalta päättää, että kesantoalan katsotaan olevan ekologinen ala asetuksen (EU) N:o 1307/2013 46 artiklan 2 kohdan ensimmäisen alakohdan a alakohdan mukaisesti, vaikka sitä olisi laidunnettu, siltä olisi korjattu satoa tuotantotarkoituksessa tai sitä olisi viljelty. Sovelletaan asetuksen (EU) N:o 1307/2013 liitteessä X kesantoalalle vahvistettua painokerrointa. Poiketen siitä, mitä delegoidun asetuksen (EU) N:o 639/2014 45 artiklan 10 b kohdassa säädetään, jos jäsenvaltiot soveltavat tämän kohdan ensimmäisessä alakohdassa tarkoitettua poikkeusta, ne voivat myös päättää sallia kasvinsuojeluaineiden käytön alueilla, joita laidunnetaan, joilta korjataan satoa tuotantotarkoituksessa tai joita viljellään.

2 artikla Määräaika Edellä 1 artiklassa tarkoitetut päätökset on tehtävä 21 päivän kuluessa tämän päätöksen tiedoksiantamispäivästä.

3 artikla Ilmoitukset 1. Jäsenvaltioiden on ilmoitettava komissiolle 1 artiklan nojalla tehdyistä päätöksistä 7 päivän kuluessa päätösten tekemisestä. 2. Jäsenvaltioiden on ilmoitettava komissiolle viimeistään 15 päivänä joulukuuta 2022 niiden tilojen lukumäärä, jotka käyttivät 1 artiklassa säädettyjä poikkeuksia, sekä hehtaarimäärä, johon kyseisiä poikkeuksia sovellettiin.

4 artikla Osoitus Tämä päätös on osoitettu kaikille jäsenvaltioille.

Tehty Brysselissä 23 päivänä maaliskuuta 2022. Komission puolesta Janusz WOJCIECHOWSKI Komission jäsen

(1) EUVL L 347, 20.12.2013, s. 608.

(2) Komission delegoitu asetus (EU) N:o 639/2014, annettu 11 päivänä maaliskuuta 2014, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun Euroopan parlamentin ja neuvoston asetuksen (EU) N:o 1307/2013 täydentämisestä ja mainitun asetuksen liitteen X muuttamisesta (EUVL L 181, 20.6.2014, s. 1).